CELEX: 32018D0853
Language: el
Date: 2018-05-30 00:00:00
Title: Απόφαση (ΕΕ) 2018/853 του Ευρωπαϊκού Κοινοβουλίου και του Συμβουλίου, της 30ής Μαΐου 2018, για την τροποποίηση του κανονισμού (ΕΕ) αριθ. 1257/2013 και των οδηγιών 94/63/ΕΚ και 2009/31/ΕΚ του Ευρωπαϊκού Κοινοβουλίου και του Συμβουλίου και των οδηγιών 86/278/ΕΟΚ και 87/217/ΕΟΚ του Συμβουλίου όσον αφορά τους διαδικαστικούς κανόνες στον τομέα των περιβαλλοντικών εκθέσεων, καθώς και για την κατάργηση της οδηγίας 91/692/ΕΟΚ του Συμβουλίου

14.6.2018   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 150/155
               
            ΑΠΌΦΑΣΗ (ΕΕ) 2018/853 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ ΚΑΙ ΤΟΥ ΣΥΜΒΟΥΛΊΟΥ
      της 30ής Μαΐου 2018
      για την τροποποίηση του κανονισμού (ΕΕ) αριθ. 1257/2013 και των οδηγιών 94/63/ΕΚ και 2009/31/ΕΚ του Ευρωπαϊκού Κοινοβουλίου και του Συμβουλίου και των οδηγιών 86/278/ΕΟΚ και 87/217/ΕΟΚ του Συμβουλίου όσον αφορά τους διαδικαστικούς κανόνες στον τομέα των περιβαλλοντικών εκθέσεων, καθώς και για την κατάργηση της οδηγίας 91/692/ΕΟΚ του Συμβουλίου
      ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης και ιδίως το άρθρο 192 παράγραφος 1,
      Έχοντας υπόψη την πρόταση της Ευρωπαϊκής Επιτροπής,
      Κατόπιν διαβίβασης του σχεδίου νομοθετικής πράξης στα εθνικά κοινοβούλια,
      Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής (1),
      Αφού ζήτησαν τη γνώμη της Επιτροπής των Περιφερειών,
      Αποφασίζοντας σύμφωνα με τη συνήθη νομοθετική διαδικασία (2),
      Εκτιμώντας τα ακόλουθα:
      
                  (1)
               
               
                  Οι οδηγίες 86/278/ΕΟΚ (3) και 87/217/ΕΟΚ του Συμβουλίου (4) βασίζονται στα άρθρα 100 και 235 της Συνθήκης για την ίδρυση της Ευρωπαϊκής Οικονομικής Κοινότητας, νυν άρθρα 115 και 352 της Συνθήκης για τη λειτουργία της Ευρωπαϊκής Ένωσης (ΣΛΕΕ). Οι τροποποιήσεις των εν λόγω οδηγιών με την παρούσα απόφαση είναι συναφείς με την ενωσιακή πολιτική για το περιβάλλον και αποτελούν άμεση συνέπεια της κατάργησης της οδηγίας 91/692/ΕΟΚ του Συμβουλίου (5) βάσει του άρθρου 192 παράγραφος 1 ΣΛΕΕ. Ως εκ τούτου, είναι σκόπιμο οι τροποποιήσεις αυτές να γίνουν με βάση το άρθρο 192 παράγραφος 1 ΣΛΕΕ.
               
            
                  (2)
               
               
                  Η οδηγία 94/63/ΕΚ του Ευρωπαϊκού Κοινοβουλίου και του Συμβουλίου (6) βασίζεται στο άρθρο 100α της Συνθήκης για την ίδρυση της Ευρωπαϊκής Κοινότητας, νυν άρθρο 114 ΣΛΕΕ. Οι τροποποιήσεις της εν λόγω οδηγίας με την παρούσα απόφαση είναι συναφείς με την ενωσιακή πολιτική για το περιβάλλον και αποτελούν άμεση συνέπεια της κατάργησης της οδηγίας 91/692/ΕΟΚ βάσει του άρθρου 192 παράγραφος 1 ΣΛΕΕ. Ως εκ τούτου, είναι σκόπιμο οι εν λόγω τροποποιήσεις να γίνουν με βάση το άρθρο 192 παράγραφος 1 ΣΛΕΕ.
               
            
                  (3)
               
               
                  Η οδηγία 91/692/ΕΟΚ εκδόθηκε για τον εξορθολογισμό και τη βελτίωση ανά τομέα των διατάξεων που αφορούν τη διαβίβαση πληροφοριών και τη δημοσίευση εκθέσεων για ορισμένες οδηγίες στον τομέα της προστασίας του περιβάλλοντος. Για να επιτευχθεί αυτός ο στόχος, η οδηγία 91/692/ΕΟΚ τροποποίησε πολλές οδηγίες με τη θέσπιση ενιαίων απαιτήσεων υποβολής εκθέσεων.
               
            
                  (4)
               
               
                  Η εφαρμογή των απαιτήσεων υποβολής εκθέσεων που θεσπίζει η οδηγία 91/692/ΕΟΚ έχει γίνει επαχθής και αναποτελεσματική. Επιπλέον, πολλές πράξεις της Ένωσης που τροποποιήθηκαν από την οδηγία 91/692/ΕΟΚ έχουν αντικατασταθεί και δεν περιέχουν πλέον απαιτήσεις υποβολής εκθέσεων, όπως θεσπίστηκαν από την εν λόγω οδηγία. Για παράδειγμα, η οδηγία 2000/60/ΕΚ του Ευρωπαϊκού Κοινοβουλίου και του Συμβουλίου (7) κατάργησε επτά πράξεις της Ένωσης στον τομέα της πολιτικής των υδάτων, και δεν συμπεριέλαβε το σύστημα υποβολής εκθέσεων που θεσπίστηκε με την οδηγία 91/692/ΕΟΚ. Επίσης, η οδηγία 2010/75/ΕΕ του Ευρωπαϊκού Κοινοβουλίου και του Συμβουλίου (8) δεν περιέχει καμία παραπομπή στην οδηγία 91/692/ΕΟΚ αλλά προβλέπει χωριστό σύστημα υποβολής εκθέσεων.
               
            
                  (5)
               
               
                  Η οδηγία 91/692/ΕΟΚ δεν προβλέπει τη χρήση ηλεκτρονικών εργαλείων. Η επιτυχής ανάπτυξη του Reportnet του Ευρωπαϊκού Οργανισμού Περιβάλλοντος (ΕΟΠ) και οι τομεακές πρωτοβουλίες για τον εξορθολογισμό της υποβολής εκθέσεων, όπως το σύστημα πληροφοριών σχετικά με τα ύδατα για την Ευρώπη, έχουν θέσει όλο και περισσότερο υπό αμφισβήτηση την αναγκαιότητα και την αποτελεσματικότητα ενός οριζόντιου μέσου για την υποβολή εκθέσεων. Τέλος, η έκδοση της οδηγίας 2007/2/ΕΚ του Ευρωπαϊκού Κοινοβουλίου και του Συμβουλίου (9) και η σχετική ανάπτυξη του ενιαίου συστήματος πληροφοριών για το περιβάλλον εισήγαγαν πιο σύγχρονη και αποτελεσματική οριζόντια προσέγγιση για τη διαχείριση των πληροφοριών και την υποβολή εκθέσεων σχετικά με την περιβαλλοντική πολιτική της Ένωσης.
               
            
                  (6)
               
               
                  Επομένως, η οδηγία 91/692/ΕΟΚ θα πρέπει να καταργηθεί.
               
            
                  (7)
               
               
                  Οι περισσότερες από τις οδηγίες που τροποποιούνται από την οδηγία 91/692/ΕΟΚ δεν είναι πλέον σε ισχύ. Ωστόσο, οι οδηγίες 86/278/ΕΟΚ και 87/217/ΕΟΚ εξακολουθούν να ισχύουν.
               
            
                  (8)
               
               
                  Η οδηγία 86/278/ΕΟΚ απαιτεί από τα κράτη μέλη να υποβάλλουν έκθεση σχετικά με την εφαρμογή της εν λόγω οδηγίας βάσει ερωτηματολογίου ή σχεδιαγράμματος που καταρτίζει η Επιτροπή σύμφωνα με τη διαδικασία που προβλέπεται στην οδηγία 91/692/ΕΟΚ. Προκειμένου να αποφευχθεί νομικό κενό λόγω της κατάργησης της οδηγίας 91/692/ΕΟΚ, είναι αναγκαίο να αντικατασταθεί η παραπομπή στην οδηγία 91/692/ΕΟΚ από την παραπομπή στη διαδικασία που προβλέπεται στην οδηγία 86/278/ΕΟΚ.
               
            
                  (9)
               
               
                  Η υποβολή εκθέσεων από τα κράτη μέλη δυνάμει της οδηγίας 87/217/ΕΟΚ δεν είναι πλέον αναγκαία ύστερα από την έκδοση του κανονισμού (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου (10), ο οποίος προβλέπει τη σταδιακή κατάργηση της παραγωγής και χρήσης ακατέργαστου αμιάντου και των προϊόντων που περιέχουν αμίαντο στην Ένωση. Ως εκ τούτου, είναι σκόπιμο να διαγραφούν οι εν λόγω απαιτήσεις υποβολής εκθέσεων που καθορίζονται στην εν λόγω οδηγία.
               
            
                  (10)
               
               
                  Μετά την έναρξη ισχύος της οδηγίας 91/692/ΕΟΚ, οι ακόλουθοι κανονισμοί και οδηγίες συμπεριέλαβαν παραπομπή στην εν λόγω οδηγία: οδηγία 94/62/ΕΚ του Ευρωπαϊκού Κοινοβουλίου και του Συμβουλίου (11), οδηγία 94/63/ΕΚ του Συμβουλίου, οδηγία 1999/31/ΕΚ του Συμβουλίου (12), οδηγία 2000/53/ΕΚ του Ευρωπαϊκού Κοινοβουλίου και του Συμβουλίου (13), οδηγία 2003/87/ΕΚ του Ευρωπαϊκού Κοινοβουλίου και του Συμβουλίου (14), οδηγία 2008/98/ΕΚ του Ευρωπαϊκού Κοινοβουλίου και του Συμβουλίου (15), οδηγία 2009/31/ΕΚ του Ευρωπαϊκού Κοινοβουλίου και του Συμβουλίου (16), και κανονισμός (ΕΕ) αριθ. 1257/2013 του Ευρωπαϊκού Κοινοβουλίου και του Συμβουλίου (17).
               
            
                  (11)
               
               
                  Στο πλαίσιο ενός σχεδίου δράσης της ΕΕ για την κυκλική οικονομία, η Επιτροπή πρότεινε την τροποποίηση των οδηγιών 94/62/ΕΚ, 1999/31/ΕΚ, 2000/53/ΕΚ και 2008/98/ΕΚ, ώστε να αντικατασταθεί η παραπομπή στην οδηγία 91/692/ΕΟΚ.
               
            
                  (12)
               
               
                  Για να διασφαλιστεί ότι ορισμένες διατάξεις των παραρτημάτων της οδηγίας 86/278/ΕΟΚ είναι ενημερωμένες, θα πρέπει να ανατεθεί στην Επιτροπή η εξουσία να εκδίδει πράξεις σύμφωνα με το άρθρο 290 ΣΛΕΕ, όσον αφορά την προσαρμογή των διατάξεων αυτών στην τεχνική και επιστημονική πρόοδο. Ομοίως, για να διασφαλιστεί ότι τα παραρτήματα της οδηγίας 2009/31/ΕΚ είναι ενημερωμένα, θα πρέπει να ανατεθεί στην Επιτροπή η εξουσία να εκδίδει πράξεις σύμφωνα με το άρθρο 290 ΣΛΕΕ, όσον αφορά την προσαρμογή των παραρτημάτων αυτών στην τεχνική και επιστημονική πρόοδο. Η προσαρμογή των παραρτημάτων της οδηγία 2009/31/ΕΚ δεν θα πρέπει να οδηγήσει σε μείωση του επιπέδου ασφάλειας ή αποδυνάμωση των αρχών παρακολούθησης, που εξασφαλίζονται από τα κριτήρια τα οποία περιέχονται στα εν λόγω παραρτήματα. Είναι ιδιαίτερα σημαντικό η Επιτροπή να διεξάγει, κατά τις προπαρασκευαστικές της εργασίες, τις κατάλληλες διαβουλεύσεις, μεταξύ άλλων σε επίπεδο εμπειρογνωμόνων, οι οποίες να πραγματοποιούνται σύμφωνα με τις αρχές που ορίζονται στη διοργανική συμφωνία της 13ης Απριλίου 2016 για τη βελτίωση του νομοθετικού έργου (18). Πιο συγκεκριμένα, προκειμένου να εξασφαλιστεί η ίση συμμετοχή στην προετοιμασία των κατ’ εξουσιοδότηση πράξεων, το Ευρωπαϊκό Κοινοβούλιο και το Συμβούλιο λαμβάνουν όλα τα έγγραφα κατά τον ίδιο χρόνο με τους εμπειρογνώμονες των κρατών μελών, και οι εμπειρογνώμονές τους έχουν συστηματικά πρόσβαση στις συνεδριάσεις των ομάδων εμπειρογνωμόνων της Επιτροπής που ασχολούνται με την προετοιμασία κατ’ εξουσιοδότηση πράξεων.
               
            
                  (13)
               
               
                  Το άρθρο 21 παράγραφος 2 δεύτερο εδάφιο του κανονισμού (ΕΕ) αριθ. 1257/2013 παραπέμπει στην οδηγία 91/692/ΕΟΚ, η οποία πρόκειται να καταργηθεί. Σύμφωνα με την εν λόγω διάταξη, η πρώτη περίοδος υποβολής εκθέσεων θα ξεκινήσει την ημερομηνία εφαρμογής του κανονισμού (ΕΕ) αριθ. 1257/2013. Στις 19 Δεκεμβρίου 2016, με την εκτελεστική απόφαση (ΕΕ) 2016/2323 (19), η Επιτροπή θέσπισε την πρώτη έκδοση του ευρωπαϊκού καταλόγου μονάδων ανακύκλωσης πλοίων («ευρωπαϊκός κατάλογος»). Σύμφωνα με το άρθρο 26 του κανονισμού (ΕΕ) αριθ. 1257/2013, τα κράτη μέλη δύνανται να εγκρίνουν την ανακύκλωση πλοίων σε μονάδες ανακύκλωσης πλοίων που περιλαμβάνονται στον ευρωπαϊκό κατάλογο πριν από την ημερομηνία έναρξης εφαρμογής του εν λόγω κανονισμού. Στις περιστάσεις αυτές, ο κανονισμός (ΕΕ) αριθ. 1013/2006 του Ευρωπαϊκού Κοινοβουλίου και του Συμβουλίου (20) δεν εφαρμόζεται. Προκειμένου να μην υπάρξει χρονικό κενό κατά τη διάρκεια του οποίου δεν συλλέγονται πληροφορίες ούτε δυνάμει του κανονισμού (ΕΚ) αριθ. 1013/2006 ούτε δυνάμει του κανονισμού (ΕΕ) αριθ. 1257/2013, είναι σκόπιμο να θεσπιστεί μεταβατική περίοδος υποβολής εκθέσεων μεταξύ της ημερομηνίας της πρώτης προβλεπόμενης έγκρισης βάσει του άρθρου 26 του κανονισμού (ΕΕ) αριθ. 1257/2013 σε ένα δεδομένο κράτος μέλος, και της ημερομηνίας εφαρμογής του εν λόγω κανονισμού για κάθε κράτος μέλος που αποφασίζει να χρησιμοποιήσει τη μεταβατική περίοδο που προβλέπεται στο εν λόγω άρθρο. Για να περιοριστεί η σχετική διοικητική επιβάρυνση για καθένα από αυτά τα κράτη μέλη, δεν είναι απαραίτητο οι πληροφορίες που συλλέγονται κατά τη διάρκεια της εν λόγω μεταβατικής περιόδου να αποτελούν τη βάση χωριστής έκθεσης. Αντ’ αυτού, θα πρέπει να αρκεί οι πληροφορίες αυτές να ενσωματώνονται ή να αποτελούν μέρος της πρώτης τακτικής έκθεσης που καλύπτει την τριετή περίοδο από την ημερομηνία εφαρμογής του κανονισμού (ΕΕ) αριθ. 1257/2013.
               
            
                  (14)
               
               
                  Η απαίτηση υποβολής εκθέσεων που προβλέπεται στην οδηγία 94/63/ΕΚ δεν είναι πλέον απαραίτητη για τους σκοπούς της παρακολούθησης της εφαρμογής της εν λόγω οδηγίας. Η σχετική διάταξη θα πρέπει, επομένως, να διαγραφεί.
               
            
                  (15)
               
               
                  Δεδομένου ότι ο στόχος της παρούσας απόφασης, δηλαδή η τροποποίηση ή κατάργηση ενωσιακών νομικών πράξεων στον τομέα της υποβολής περιβαλλοντικών εκθέσεων που δεν ισχύουν πλέον ή δεν είναι συναφείς, δεν είναι δυνατόν να επιτευχθεί ικανοποιητικά από τα κράτη μέλη, μπορεί όμως, λόγω της φύσης του, να επιτευχθεί καλύτερα σε ενωσιακό επίπεδο, η Ένωση δύναται να θεσπίζει μέτρα, σύμφωνα με την αρχή της επικουρικότητας που διατυπώνεται στο άρθρο 5 της Συνθήκης για την Ευρωπαϊκή Ένωση. Σύμφωνα με την αρχή της αναλογικότητας, όπως ορίζεται στο ίδιο άρθρο, η παρούσα απόφαση δεν υπερβαίνει τα αναγκαία προς επίτευξη του στόχου αυτού όρια.
               
            
                  (16)
               
               
                  Ο κανονισμός (ΕΕ) αριθ. 1257/2013 και οι οδηγίες 94/63/ΕΚ, 2009/31/ΕΚ, 86/278/ΕΟΚ και 87/217/ΕΟΚ θα πρέπει, επομένως, να τροποποιηθούν αναλόγως,
               
            ΕΞΕΔΩΣΑΝ ΤΗΝ ΠΑΡΟΥΣΑ ΑΠΟΦΑΣΗ:
      Άρθρο 1
      Τροποποιήσεις της οδηγίας 2009/31/ΕΚ
      Η οδηγία 2009/31/ΕΚ τροποποιείται ως εξής:
      
                  1)
               
               
                  Στο άρθρο 27, η παράγραφος 1 αντικαθίσταται από το ακόλουθο κείμενο:
                  «1.   Ανά τριετία, τα κράτη μέλη υποβάλλουν στην Επιτροπή έκθεση σχετικά με την εφαρμογή της παρούσας οδηγίας καθώς και το μητρώο που αναφέρεται στο άρθρο 25 παράγραφος 1 στοιχείο β). Η πρώτη έκθεση διαβιβάζεται στην Επιτροπή μέχρι τις 30 Ιουνίου 2011. Η έκθεση συντάσσεται με βάση ερωτηματολόγιο ή σχεδιάγραμμα που εγκρίνεται από την Επιτροπή με τη μορφή εκτελεστικών πράξεων. Οι εκτελεστικές αυτές πράξεις θεσπίζονται σύμφωνα με τη διαδικασία εξέτασης στην οποία παραπέμπει το άρθρο 30 παράγραφος 2. Το ερωτηματολόγιο ή σχεδιάγραμμα διαβιβάζεται στα κράτη μέλη τουλάχιστον έξι μήνες πριν από την προθεσμία υποβολής της έκθεσης.».
               
            
                  2)
               
               
                  Το άρθρο 29 αντικαθίσταται από το ακόλουθο κείμενο:
                  «Άρθρο 29
                  Τροποποιήσεις των παραρτημάτων
                  Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 29α για την τροποποίηση των παραρτημάτων, με σκοπό την προσαρμογή τους στην τεχνική και επιστημονική πρόοδο. Η προσαρμογή αυτή δεν μπορεί να οδηγεί σε μείωση του επιπέδου ασφάλειας που εξασφαλίζεται από τα κριτήρια τα οποία περιέχονται στο παράρτημα I ή σε αποδυνάμωση των αρχών παρακολούθησης που περιέχονται στο παράρτημα II.».
               
            
                  3)
               
               
                  Παρεμβάλλεται το ακόλουθο άρθρο:
                  «Άρθρο 29α
                  Άσκηση της εξουσιοδότηση
                  1.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου.
                  2.   Η προβλεπόμενη στο άρθρο 29 εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο πέντε ετών από 4 Ιουλίου 2018. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της περιόδου των πέντε ετών. Η έκθεση υποβάλλεται στο Ευρωπαϊκό Κοινοβούλιο και στο Συμβούλιο. Η εξουσιοδότηση ανανεώνεται σιωπηρά για περιόδους ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλουν αντιρρήσεις το αργότερο εντός τριών μηνών πριν από τη λήξη της κάθε περιόδου.
                  3.   Η εξουσιοδότηση που προβλέπεται στο άρθρο 29 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο. Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επόμενη ημέρα από τη δημοσίευση της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των κατ’ εξουσιοδότηση πράξεων που βρίσκονται ήδη σε ισχύ.
                  4.   Πριν από την έκδοση μιας κατ’ εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου (*1).
                  5.   Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
                  6.   Η κατ’ εξουσιοδότηση πράξη που εκδίδεται δυνάμει του άρθρου 29 τίθεται σε ισχύ μόνον εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και στο Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η προθεσμία αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.
                  
                     (*1)  ΕΕ L 123 της 12.5.2016, σ. 1.»."
                        
               
            
                  4)
               
               
                  Το άρθρο 30 αντικαθίσταται από το ακόλουθο κείμενο:
                  «Άρθρο 30
                  Διαδικασία επιτροπής
                  1.   Η Επιτροπή επικουρείται από την επιτροπή κλιματικών μεταβολών που έχει συσταθεί βάσει του άρθρου 26 του κανονισμού αριθ. 525/2013/ΕΚ του Ευρωπαϊκού Κοινοβουλίου και του Συμβουλίου (*2). Πρόκειται για επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (*3).
                  2.   Όταν γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
                  
                     (*2)  Κανονισμός (ΕΕ) αριθ. 525/2013 του Ευρωπαϊκού Κοινοβουλίου και του Συμβουλίου, της 21ης Μαΐου 2013, σχετικά με μηχανισμό παρακολούθησης και υποβολής εκθέσεων σχετικά με τις εκπομπές αερίων του θερμοκηπίου και άλλων πληροφοριών σε εθνικό και ενωσιακό επίπεδο που αφορούν την αλλαγή του κλίματος και την κατάργηση της απόφασης αριθ. 280/2004/ΕΚ (ΕΕ L 165 της 18.6.2013, σ. 13)."
                        
                  
                     (*3)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).»."
                        
               
            Άρθρο 2
      Τροποποιήσεις της οδηγίας 86/278/ΕΟΚ
      Η οδηγία 86/278/ΕΟΚ τροποποιείται ως εξής:
      
                  1)
               
               
                  Το άρθρο 13 αντικαθίσταται με το ακόλουθο κείμενο:
                  «Άρθρο 13
                  Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις σύμφωνα με το άρθρο 15α όσον αφορά την τροποποίηση των παραρτημάτων, με σκοπό την προσαρμογή τους στην τεχνική και επιστημονική πρόοδο.
                  Το πρώτο εδάφιο δεν ισχύει για τις παραμέτρους και τις τιμές που αναφέρονται στα παραρτήματα I Α, Ι Β και Ι Γ, κάθε στοιχείο που μπορεί να επηρεάσει τον υπολογισμό αυτών των τιμών, καθώς και τις προς ανάλυση παραμέτρους που αναφέρονται στα παραρτήματα II Α και ΙΙ Β.».
               
            
                  2)
               
               
                  Το άρθρο 14 διαγράφεται.
               
            
                  3)
               
               
                  Το άρθρο 15 αντικαθίσταται με το ακόλουθο κείμενο:
                  «Άρθρο 15
                  1.   Η Επιτροπή επικουρείται από την επιτροπή που έχει συσταθεί βάσει του άρθρου 39 της οδηγίας 2008/98/ΕΚ του Ευρωπαϊκού Κοινοβουλίου και του Συμβουλίου (*4). Πρόκειται για επιτροπή κατά την έννοια του κανονισμού (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου (*5).
                  2.   Όταν γίνεται αναφορά στην παρούσα παράγραφο, εφαρμόζεται το άρθρο 5 του κανονισμού (ΕΕ) αριθ. 182/2011.
                  
                     (*4)  Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3)."
                        
                  
                     (*5)  Κανονισμός (ΕΕ) αριθ. 182/2011 του Ευρωπαϊκού Κοινοβουλίου και του Συμβουλίου, της 16ης Φεβρουαρίου 2011, για τη θέσπιση κανόνων και γενικών αρχών σχετικά με τους τρόπους ελέγχου από τα κράτη μέλη της άσκησης εκτελεστικών αρμοδιοτήτων από την Επιτροπή (ΕΕ L 55 της 28.2.2011, σ. 13).»."
                        
               
            
                  4)
               
               
                  Παρεμβάλλεται το ακόλουθο άρθρο:
                  «Άρθρο 15α
                  1.   Ανατίθεται στην Επιτροπή η εξουσία να εκδίδει κατ’ εξουσιοδότηση πράξεις υπό τους όρους του παρόντος άρθρου.
                  2.   Η προβλεπόμενη στο άρθρο 13 εξουσία έκδοσης κατ’ εξουσιοδότηση πράξεων ανατίθεται στην Επιτροπή για περίοδο πέντε ετών από 4 Ιουλίου 2018. Η Επιτροπή υποβάλλει έκθεση σχετικά με τις εξουσίες που της έχουν ανατεθεί το αργότερο εννέα μήνες πριν από τη λήξη της περιόδου των πέντε ετών. Η έκθεση υποβάλλεται στο Ευρωπαϊκό Κοινοβούλιο και στο Συμβούλιο. Η εξουσιοδότηση ανανεώνεται σιωπηρά για περιόδους ίδιας διάρκειας, εκτός αν το Ευρωπαϊκό Κοινοβούλιο ή το Συμβούλιο προβάλουν αντιρρήσεις το αργότερο εντός τριών μηνών πριν από τη λήξη της κάθε περιόδου.
                  3.   Η εξουσιοδότηση που προβλέπεται στο άρθρο 13 μπορεί να ανακληθεί ανά πάσα στιγμή από το Ευρωπαϊκό Κοινοβούλιο ή το Συμβούλιο Η απόφαση ανάκλησης περατώνει την εξουσιοδότηση που προσδιορίζεται στην εν λόγω απόφαση. Αρχίζει να ισχύει την επόμενη ημέρα από τη δημοσίευση της απόφασης στην Επίσημη Εφημερίδα της Ευρωπαϊκής Ένωσης ή σε μεταγενέστερη ημερομηνία που ορίζεται σε αυτήν. Δεν θίγει το κύρος των κατ’ εξουσιοδότηση πράξεων που βρίσκονται ήδη σε ισχύ.
                  4.   Πριν από την έκδοση μιας κατ’ εξουσιοδότηση πράξης, η Επιτροπή διεξάγει διαβουλεύσεις με εμπειρογνώμονες που ορίζουν τα κράτη μέλη σύμφωνα με τις αρχές της διοργανικής συμφωνίας της 13ης Απριλίου 2016 για τη βελτίωση του νομοθετικού έργου (*6).
                  5.   Μόλις εκδώσει μια κατ’ εξουσιοδότηση πράξη, η Επιτροπή την κοινοποιεί ταυτόχρονα στο Ευρωπαϊκό Κοινοβούλιο και στο Συμβούλιο.
                  6.   Η κατ’ εξουσιοδότηση πράξη που εκδίδεται δυνάμει του άρθρου 13 τίθεται σε ισχύ μόνον εφόσον δεν έχει διατυπωθεί αντίρρηση από το Ευρωπαϊκό Κοινοβούλιο ή το Συμβούλιο εντός δύο μηνών από την ημέρα που η πράξη κοινοποιείται στο Ευρωπαϊκό Κοινοβούλιο και στο Συμβούλιο ή αν, πριν λήξει αυτή η περίοδος, το Ευρωπαϊκό Κοινοβούλιο και το Συμβούλιο ενημερώσουν αμφότερα την Επιτροπή ότι δεν θα προβάλουν αντιρρήσεις. Η προθεσμία αυτή παρατείνεται κατά δύο μήνες κατόπιν πρωτοβουλίας του Ευρωπαϊκού Κοινοβουλίου ή του Συμβουλίου.
                  
                     (*6)  ΕΕ L 123 της 12.5.2016, σ. 1.»."
                        
               
            
                  5)
               
               
                  Στο άρθρο 17, το πρώτο εδάφιο αντικαθίσταται από το ακόλουθο κείμενο:
                  «Κάθε τρία χρόνια, τα κράτη μέλη διαβιβάζουν στην Επιτροπή πληροφορίες για την εφαρμογή της παρούσας οδηγίας μέσω μιας τομεακής έκθεσης η οποία καλύπτει και τις άλλες σχετικές κοινοτικές οδηγίες. Οι τομεακές εκθέσεις καταρτίζονται με βάση ερωτηματολόγιο ή σχεδιάγραμμα που εγκρίνεται από την Επιτροπή υπό μορφή εκτελεστικής πράξης. Η εν λόγω εκτελεστική πράξη εκδίδεται σύμφωνα με τη διαδικασία εξέτασης στην οποία παραπέμπει το άρθρο 15 παράγραφος 2. Το ερωτηματολόγιο ή το σχεδιάγραμμα αυτό αποστέλλεται στα κράτη μέλη έξι μήνες πριν από την έναρξη της περιόδου που καλύπτει η έκθεση. Η έκθεση διαβιβάζεται στην Επιτροπή εντός έξι μηνών από τη λήξη της τριετίας την οποία καλύπτει.».
               
            Άρθρο 3
      Τροποποίηση της οδηγίας 87/217/ΕΟΚ
      Στο άρθρο 13 της οδηγίας 87/217/ΕΟΚ, η παράγραφος 1 διαγράφεται.
      Άρθρο 4
      Τροποποίηση του κανονισμού (ΕΕ) αριθ. 1257/2013
      Στο άρθρο 21 του κανονισμού (ΕΕ) αριθ. 1257/2013, η παράγραφος 2 αντικαθίσταται από το ακόλουθο κείμενο:
      
         «2.   Κάθε έκθεση καλύπτει διάστημα τριών ετών και διαβιβάζεται ηλεκτρονικά στην Επιτροπή, το αργότερο εντός εννέα μηνών από την εκπνοή της τριετούς περιόδου την οποία καλύπτει.
         Η πρώτη ηλεκτρονική έκθεση καλύπτει την τριετή περίοδο που αρχίζει από την ημερομηνία εφαρμογής του παρόντος κανονισμού, σύμφωνα με το άρθρο 32 παράγραφος 1. Στην περίπτωση που ένα κράτος μέλος εγκρίνει την ανακύκλωση πλοίων σε μονάδες ανακύκλωσης πλοίων που περιλαμβάνονται στον ευρωπαϊκό κατάλογο πριν από την ημερομηνία εφαρμογής του παρόντος κανονισμού σύμφωνα με το άρθρο 26, η πρώτη ηλεκτρονική έκθεση του εν λόγω κράτους μέλους θα πρέπει να καλύπτει επίσης την περίοδο από την ημερομηνία της εν λόγω έγκρισης έως την ημερομηνία εφαρμογής του παρόντος κανονισμού.
         Εντός εννέα μηνών από την παραλαβή των εκθέσεων των κρατών μελών, η Επιτροπή δημοσιεύει έκθεση σχετικά με την εφαρμογή του παρόντος κανονισμού.».
      
      Άρθρο 5
      Τροποποιήσεις της οδηγίας 94/63/ΕΚ
      Η οδηγία 94/63/ΕΚ τροποποιείται ως εξής:
      
                  1)
               
               
                  Στο άρθρο 4 παράγραφος 4, το δεύτερο εδάφιο αντικαθίσταται από το ακόλουθο κείμενο:
                  «Τα κράτη μέλη ενημερώνουν την Επιτροπή σχετικά με τις τερματικές εγκαταστάσεις τις οποίες αφορά μια τέτοια παρέκκλιση.».
               
            
                  2)
               
               
                  Στο άρθρο 6 παράγραφος 4, το δεύτερο εδάφιο αντικαθίσταται από το ακόλουθο κείμενο:
                  «Τα κράτη μέλη ενημερώνουν την Επιτροπή σχετικά με τις λεπτομέρειες που ισχύουν σε κάθε ζώνη στην οποία σκοπεύουν να παραχωρήσουν τέτοιες παρεκκλίσεις και, στη συνέχεια, σχετικά με κάθε αλλαγή στις ζώνες αυτές.».
               
            
                  3)
               
               
                  Το άρθρο 9 αντικαθίσταται από το ακόλουθο κείμενο:
                  «Άρθρο 9
                  Παρακολούθηση και υποβολή εκθέσεων
                  Η Επιτροπή καλείται να υποβάλει μαζί με τις εκθέσεις της, εφόσον ενδείκνυται, προτάσεις για την τροποποίηση της παρούσας οδηγίας, συμπεριλαμβανομένης ιδίως της διεύρυνσης του πεδίου της προκειμένου να συμπεριληφθούν ο έλεγχος του ατμού και τα συστήματα ανάκτησης για τις εγκαταστάσεις φόρτωσης και τα πλοία.».
               
            Άρθρο 6
      Κατάργηση της οδηγίας 91/692/ΕΟΚ
      Η οδηγία 91/692/ΕΟΚ καταργείται.
      Άρθρο 7
      Έναρξη ισχύος
      Η παρούσα απόφαση αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
      
         Στρασβούργο, 30 Μαΐου 2018.
         
            
               Για το Ευρωπαϊκό Κοινοβούλιο
            
            
               Ο Πρόεδρος
            
            A. TAJANI
         
         
            
               Για το Συμβούλιο
            
            
               Η Πρόεδρος
            
            L. PAVLOVA
         
      
      
         (1)  ΕΕ C 173 της 31.5.2017, σ. 82.
      
         (2)  Θέση του Ευρωπαϊκού Κοινοβουλίου της 18ης Απριλίου 2018 (δεν έχει δημοσιευθεί ακόμη στην Επίσημη Εφημερίδα) και απόφαση του Συμβουλίου της 14ης Μαΐου 2018.
      
         (3)  Οδηγία 86/278/ΕΟΚ του Συμβουλίου, της 12ης Ιουνίου 1986, σχετικά με την προστασία του περιβάλλοντος και ιδίως του εδάφους κατά τη χρησιμοποίηση ιλύος καθαρισμού λυμάτων στη γεωργία (ΕΕ L 181 της 4.7.1986, σ. 6).
      
         (4)  Οδηγία 87/217/ΕΟΚ του Συμβουλίου, της 19ης Μαρτίου 1987, σχετικά με την πρόληψη και τη μείωση της ρύπανσης του περιβάλλοντος από τον αμίαντο (ΕΕ L 85 της 28.3.1987, σ. 40).
      
         (5)  Οδηγία 91/692/ΕΟΚ του Συμβουλίου, της 23ης Δεκεμβρίου 1991, για την τυποποίηση και τον εξορθολογισμό των εκθέσεων που αφορούν την εφαρμογή ορισμένων οδηγιών για το περιβάλλον (ΕΕ L 377 της 31.12.1991, σ. 48).
      
         (6)  Οδηγία 94/63/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τον έλεγχο των εκπομπών πτητικών οργανικών ουσιών (VOC) που προέρχονται από την αποθήκευση βενζίνης και τη διάθεσή της από τις τερματικές εγκαταστάσεις στους σταθμούς διανομής καυσίμων (ΕΕ L 365 της 31.12.1994, σ. 24).
      
         (7)  Οδηγία 2000/60/ΕΚ του Ευρωπαϊκού Κοινοβουλίου και του Συμβουλίου, της 23ης Οκτωβρίου 2000, για τη θέσπιση πλαισίου κοινοτικής δράσης στον τομέα της πολιτικής των υδάτων (ΕΕ L 327 της 22.12.2000, σ. 1).
      
         (8)  Οδηγία 2010/75/ΕΕ του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, περί βιομηχανικών εκπομπών (ολοκληρωμένη πρόληψη και έλεγχος της ρύπανσης) (ΕΕ L 334 της 17.12.2010, σ. 17).
      
         (9)  Οδηγία 2007/2/ΕΚ του Ευρωπαϊκού Κοινοβουλίου και του Συμβουλίου, της 14ης Μαρτίου 2007, για τη δημιουργία υποδομής χωρικών πληροφοριών στην Ευρωπαϊκή Κοινότητα (INSPIRE) (ΕΕ L 108 της 25.4.2007, σ. 1).
      
         (10)  Κανονισμός (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών της Επιτροπής 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ (ΕΕ L 396 της 30.12.2006, σ. 1).
      
         (11)  Οδηγία 94/62/ΕΚ του Ευρωπαϊκού Κοινοβουλίου και του Συμβουλίου, της 20ής Δεκεμβρίου 1994, για τις συσκευασίες και τα απορρίμματα συσκευασίας (ΕΕ L 365 της 31.12.1994, σ. 10).
      
         (12)  Οδηγία 1999/31/ΕΚ του Συμβουλίου, της 26ης Απριλίου 1999, περί υγειονομικής ταφής των αποβλήτων (ΕΕ L 182 της 16.7.1999, σ. 1).
      
         (13)  Οδηγία 2000/53/ΕΚ του Ευρωπαϊκού Κοινοβουλίου και του Συμβουλίου, της 18ης Σεπτεμβρίου 2000, για τα οχήματα στο τέλος του κύκλου ζωής τους (ΕΕ L 269 της 21.10.2000, σ. 34).
      
         (14)  Οδηγία 2003/87/ΕΚ του Ευρωπαϊκού Κοινοβουλίου και του Συμβουλίου, της 13ης Οκτωβρίου 2003, σχετικά με τη θέσπιση συστήματος εμπορίας δικαιωμάτων εκπομπής αερίων θερμοκηπίου εντός της Κοινότητας και την τροποποίηση της οδηγίας 96/61/ΕΚ του Συμβουλίου (ΕΕ L 275 της 25.10.2003, σ. 32).
      
         (15)  Οδηγία 2008/98/ΕΚ του Ευρωπαϊκού Κοινοβουλίου και του Συμβουλίου, της 19ης Νοεμβρίου 2008, για τα απόβλητα και την κατάργηση ορισμένων οδηγιών (ΕΕ L 312 της 22.11.2008, σ. 3).
      
         (16)  Οδηγία 2009/31/ΕΚ του Ευρωπαϊκού Κοινοβουλίου και του Συμβουλίου, της 23ης Απριλίου 2009, σχετικά με την αποθήκευση διοξειδίου του άνθρακα σε γεωλογικούς σχηματισμούς και για την τροποποίηση της οδηγίας 85/337/ΕΟΚ του Συμβουλίου, των οδηγιών του Ευρωπαϊκού Κοινοβουλίου και του Συμβουλίου 2000/60/ΕΚ, 2001/80/ΕΚ, 2004/35/ΕΚ, 2006/12/ΕΚ και 2008/1/ΕΚ, και του κανονισμού (ΕΚ) αριθ. 1013/2006 (ΕΕ L 140 της 5.6.2009, σ. 114).
      
         (17)  Κανονισμός (ΕΕ) αριθ. 1257/2013 του Ευρωπαϊκού Κοινοβουλίου και του Συμβουλίου, της 20ής Νοεμβρίου 2013, για την ανακύκλωση των πλοίων και την τροποποίηση του κανονισμού (ΕΚ) αριθ. 1013/2006 και της οδηγίας 2009/16/ΕΚ (ΕΕ L 330 της 10.12.2013, σ. 1).
      
         (18)  ΕΕ L 123 της 12.5.2016, σ. 1.
      
         (19)  Εκτελεστική απόφαση (ΕΕ) 2016/2323 της Επιτροπής, της 19ης Δεκεμβρίου 2016, για την κατάρτιση του ευρωπαϊκού καταλόγου μονάδων ανακύκλωσης πλοίων σύμφωνα με τον κανονισμό (ΕΕ) αριθ. 1257/2013 του Ευρωπαϊκού Κοινοβουλίου και του Συμβουλίου σχετικά με την ανακύκλωση πλοίων (ΕΕ L 345 της 20.12.2016, σ. 119).
      
         (20)  Κανονισμός (ΕΚ) αριθ. 1013/2006 του Ευρωπαϊκού Κοινοβουλίου και του Συμβουλίου, της 14ης Ιουνίου 2006, για τις μεταφορές αποβλήτων (ΕΕ L 190 της 12.7.2006, σ. 1).